Gymnázium Pavla Országa Hviezdoslava

Gymnázium Pavla Országha Hviezdoslava Dolný Kubín je stredná škola, ktorá žiakom poskytuje všeobecné vzdelanie a predovšetkým prípravu na vysokoškolské štúdium. Umožňuje štvorročné alebo osemročné štúdium. Od školského roku 2017/18 ponúka gymnázium možnosť štúdia v anglickej bilingválnej sekcii.

História 
Slávnostné otvorenie dolnokubínskeho gymnázia sa konalo v nedeľu 21. septembra 1919. Osobne sa ho zúčastnil básnik P. O. Hviezdoslav, recitoval svoju báseň Nie povolaný. Riadne vyučovanie sa začalo 22. septembra 1919. Bolo prijatých 69 žiakov a vyučovalo sa v troch triedach. Prvým riaditeľom bol František Malota.

Od svojho vzniku zápasilo gymnázium s priestorovými a personálnymi problémami aj s nedostatkom finančných prostriedkov. Na základe rozhodnutia ministerstva školstva z augusta 1922 bolo určené, že dolnokubínske gymnázium bude len štvortriedne. Úplné osemročné gymnázium bolo obnovené v roku 1934. Obdobie druhej svetovej vojny je zaznačené vo vtedajšej výročnej správe: „v škole sa tvoril politicky jednotne zmýšľajúci profesorský zbor ako tábor odbojníkov. Negatívny postoj svojich profesorov k fašizmu vycítilo i žiactvo  a dalo sa viesť ich vplyvom." Študentka Alžbeta Csillaghyová v boji za oslobodenie obetovala život.

V roku 1947 začala výstavba novej gymnaziálnej budovy na Kohútovom sade. V lete 1967 sa škola presťahovala späť do starej budovy na námestí, hneď sa začala jej rekonštrukcia. Od septembra 1970 bolo zavedené opäť štvorročné gymnázium. Štúdium bolo diferencované na humanitnú a prírodovednú vetvu. Od školského roka 1978/1979 bolo gymnázium zamerané len na prírodovednú vetvu. Začali sa vyučovať odborné predmety ako základy stavebníctva, základy elektrotechniky a hutníctvo. V roku 1983 bola dokončená prístavba učební v pravom krídle budovy.

V roku 1994 bola otvorená prvá trieda osemročného gymnaziálneho štúdia. Škola sa postupne rozrástla na 20-triedne gymnázium s počtom žiakov vyše 600. Počas takmer 100 rokov existencie gymnázia opustilo jeho lavice vyše 7 000 absolventov.

Súčasnosť 
V súčasnosti je škola modernou vzdelávacou inštitúciou, ktorej absolventi sú schopní presadiť sa v konkurenčných podmienkach na trhu práce. O kvalitnej práci pedagógov svedčí percento prijatých žiakov na vysoké školy, ktoré sa pohybuje nad 90%. Od júna 2007 sa študenti gymnázia tešia novej viacúčelovej športovej hale, v septembri 2009 mohli začať využívať osem nových, moderných a nadštandardných učební pre výučbu cudzích jazykov. V rokoch 2015 - 2018 prebehla celková rekonštrukcia budovy školy.

Známi absolventi 
 Ján Johanides - spisovateľ
 Peter Huba - historik
 Milan Remko - chemik
 Ivan Chodák - lekár, športovec
 Tomáš Jančo - režisér
 Silvia Šuvadová - herečka
 Dušan Galis - futbalista a reprezentačný tréner
 Dušan Tittel - futbalista
 Peter Rajniak - basketbalista
 Miroslav Stanovský - vodný slalomár
 Martin Bajčičák - bežec na lyžiach
 Peter Markovič - politik, poslanec NR SR

Literatúra 
 HALAŠA, Ján (editor) 50 rokov Hviezdoslavovho gymnázia v Dolnom Kubíne, Vydáva Stredná všeobecnovzdelávacia škola P. O. Hviezdoslava v Dolnom Kubíne. Vytlačili Tlačiarne SNP, n. p. v Martine, závod v Ružomberku 1969.
 ZGÚTOVÁ, Lenka, PINTEKOVÁ, Gabriela, ULLMANOVÁ, Daša (editori). 100 rokov Gymnázia P. O. Hviezdoslava v Dolnom Kubíne. Vydalo Gymnázium P. O. Hviezdoslava Dolný Kubín, 2019.
 REMKO, Milan. Genius loci Choč Príbehy zo života. [Bratislava]: Remedika, 2021. ISBN 978-80-972954-4-8

Externé odkazy 
 Webová stránka školy

Školy v Dolnom Kubíne
Gymnáziá na Slovensku